November 2021 – Afrika Evangeliese Bond
November 10, 2021 / aebadmin
Ons vertrou dat dit goed gaan met u elkeen. Baie dankie vir u volgehoue gebede en ondersteuning. Ons het onlangs verneem van die heengaan van Mnr. Stoffel Mcloud. Hy het diep spore in die AEB getrap en was 'n geliefde en gerespekteerde werker in die AEB. Ons sal hom altyd onthou vir sy wandel met die Here, sy onwrikbare geloof in die Here, maar ook sy kosbare humorsin. Mag die Here sy familie vertroos in die tyd.
Esra 7:6-10 "… vaardig in die wet van Moses…want Esra het sy hart daarop gerig om die wet van die HERE te ondersoek en te betrag, en om Israel die insettinge en verordeninge te leer."
Voorbereiding van die hart – Wanneer 'n man sy hart daarop rig om die Woord van die Here te soek, dit te doen en te leer aan ander, dan het 'n groot herlewing reeds begin. Die mens moet eers oorgegee wees aan die Here voordat ons lewens van enige nut kan wees vir Hom. Spreuke 16:1 "Die planne van die hart is van die mens".
Die hand van die Here was op Esra. v. 6 "die koning het, omdat die hand van die Here sy God oor hom was, al sy begeertes ingewillig". Die alles oorwinnende Hand is die metgesel van die voorbereide hart,
Voorsiening – "al sy begeertes ingewillig" en v. 21 "… dat alles wat Esra… van julle vra, sorgvuldig gedoen moet word". Esra het sy hart voorberei en die Here het vir elke behoefte wat hy gehad het voorsien. "He never sends His servants a warfare on their own charges."
Opdrag van die Here – Esra 7:25 "…Esra, volgens die wysheid van jou God wat jy besit, … almal wat die wette van jou God ken; en wie dit nie ken nie, moet julle dit leer". Mal. 2:7 "Want die lippe van 'n priester moet kennis bewaar, en uit sy mond word onderrig gesoek, want hy is 'n boodskapper van die HERE van die leërskare. Rom. 10:17 – Geloof kom nie deur woorde van wysheid van mense nie, maar deur die Woord van God.
Ons lewe moet ooreenstem met ons getuienis: Esra 8:22 "Want ek is skaam om van die koning te vra …v23 so het ons dan gevas en onse God dit gevra en Hy het ons verhoor". Wanneer ons hart op die Here gerig is, dan is Hy ons bron na wie ons gaan, die Rots in wie ons skuil.
7 November – Kuilsrivier diens
12 – 21 November – Sang veldtog in S-Gauteng met verskeie openinge by kerke
14 November – Strand diens
14-19 November Namibië kus Jeugweek openinge
21 November – Diploma diens Glenvar
23-25 November – Elnatan Jeugkamp Namibië
27 November – Diens Hebron
1-2 Desember – Pelgrim dienste Samekoms
3-5 Desember – Nasionale Konferensie – Samekoms, Middelburg, Mpumalanga.
OOS-KAAP: Terwyl ek op 'n dorp werk sien ek iemand wat die Here op my hart lê. Toe ek met die man praat het hy telkemale vir my gevra hoe ek dié dinge van hom weet. Hy was in trane en ek kon vir hom 'n traktaatjie gee. By 'n rehabilitasie sentrum het ek die geleentheid om gereeld met mense te werk met groot behoefte en kon ons mense daar ook na die Here lei.
WES-KAAP: Die veldtog aan die Weskus was soos verlede jaar baie geseënd. Die gereelde opening elke dag by die Rehabilitasiesentrum was vir my ongetwyfeld weer die hoogtepunt. Die ontvanklikheid van die ongeveer 30 mans, hulle soeke na God en waardering vir die Woord is waarlik 'n riem onder die hart. Die vrug op die arbeid daar, naamlik mense saam met wie ons na die tyd kon bid vir 'n verskeidenheid van behoeftes, was 'n baie groot bemoediging. Clanwilliam dag konferensie – Daar het 'n mooi atmosfeer geheers waarin die Woord van God maklik in ons harte kon tuiskom.
NOORD-KAAP: Met die jeugaand kon beleef hoe die Here tot jongmense se harte kom spreek. 'n Jong seun het my nommer kom vra en later sy behoefte, nood en desperaatheid gedeel en hulp gesoek. Bid asb. saam hoe om hierdie seun te help asook vir die kragtige werking van Jesus in sy lewe! Die Manne-ontbyt was ook gekenmerk deur die Here se teenwoordigheid . Een man het na die tyd getuig, hy het nie vanoggend maar net nog 'n boodskap ontvang nie, maar 'n Woord wat getref het en hy het nodig om introspeksie te gaan doen.
NOORDWES: By die een Kerk het die Here waarlik naby aan ons gekom, die Here se teenwoordigheid was so tasbaar dat die diaken spontaan in trane uitgebars het met die slotgebed in die konsistorie waar hy weer homself aan die Here gewy het. By 'n ander gemeente het daar agt mense reageer na die diens en die een man was so bewoë dat hy nie eens 'n woord kon uiter nie. 'n Dame in dieselfde diens het ook daar weer opnuut met die Here ontmoet.
ORANJE-VRYSTAAT: By 'n plaasgemeenskap kon ons hierdie jaar 'n boere konferensie hou. By twee plaasskole kon ons begin met uitreik onder die kinders en plaas boeke verder. Die huismense kontak my 'n rukkie later en die dame getuig dat sy die Here aangeneem het as haar Verlosser en Saligmaker. April jeugkamp – Met die getuienis geleentheid het die een na die ander jong mense getuig van wat die Here vir hulle gedoen het. Van hulle het getuig van redding, en twee van roeping vir voltydse diens en ook 'n paar wat getuig het van heiligmaking.
SUID-GAUTENG: Ten spyte van persoonlike uitdagings het ons tog die Here vasgehou vir 'n siel en 4 Maart het ek die voorreg gehad om 'n ateïstiese man na die Here te lei. Wat 'n voorreg om saam met daardie gebroke man te kon bid vir sy siel. Sy hele lewe lank het hy nie liefde geken nie, en met trane het hy bely en gesê: "Nou ken ek liefde!"
NOORD-GAUTENG: Vakansie Bybel skool – Wat 'n voorreg was dit nie om onder die gemeente se las vir kindersiele in te klim nie. Slegs omtrent 10 van die 58 kinders was uit die gemeente se geledere en daarom was dit 'n kosbare Evangelisasie uitreik na 48 kinders van elders in die dorp. Ons eer die Here vir Sy instaatstelling, Sy Woord, en hulle oop hartjies. 14 kinders het beslis gereageer deur die week en hulle hartjies voor God gebuig.
NAMIBIë: Ons plaas besoeke in die suide was tot ongelooflike seën. Elke boer by wie ons gestop het was 'n uitgewerkte ontmoeting van die Here.
ORANJE-RIVIER: Ons het 'n geleentheid om vir hawelose mense dienste te hou op party Sondae. Na een boodskap het twee mense reageer en getuig dat hulle die Here vertrou het om hulle te red. By 'n kerk voor een diens het die Here 'n ander boodskap op my hart gelê vir die geleentheid, en na die diens het daar 'n dame agtergebly om met die Here reg te maak.